Friskolen har været sat under skærpet tilsyn siden september sidste år.

Den muslimske friskole Iqra Privatskole på Nørrebro i København skal tilbagebetale 16,2 millioner kroner, som den har modtaget i tilskud fra den danske stat.

Det slår Styrelsen for Undervisning og Kvalitet fast i et brev til den muslimske friskole, som TV 2 har fået aktindsigt i.

Foruden tilbagebetalingen vil skolens tilskud for januar 2018 også blive holdt tilbage.

Iqra Privatskole er med sine 550 elever den største muslimske friskole i Danmark. Skolen har været under skærpet tilsyn siden september sidste år.

Religiøse råd og propagandavideoer

Styrelsen for Undervisning og Kvalitet har tidligere påtalt en række overtrædelser af friskolelovens regler.

Det drejer sig blandt andet om personalets evner til at tale dansk og skolens uafhængighed. Skolebestyrelsen er tidligere blevet beskyldt for at være under indflydelse af Hizb ut-Tahrir.

Hizb ut-Tahrir - Hizb ut-Tahrir betyder Befrielsespartiet eller Frihedspartiet - Partiet blev stiftet i 1953 i Jerusalem af den retslærde sheikh Taqiuddin an-Nabhani. Partiets øverste ledelse holder i dag til i Jordan. - Hizb ut-Tahrir arbejder for en forening af alle muslimer under et islamisk styre (kalifat), fjernelse af al vestlig indflydelse i den islamiske verden (Dar al-Islam) og et liv efter den rette islamiske levemåde. - Hizb ut-Tahrir har været repræsenteret i Vesten siden 1960.

BT og Berlingske har afdækket, hvordan skoleledelsen skulle have spredt videoer fra Hizb ut-Tahrir i forskellige grupper på Facebook og have rådet skolens unge til at undgå ikke-muslimske venner.

Skolens skærpede tilsyn fortsætter frem til sommerferien 2018. Herefter vil styrelsen tage stilling til, om den muslimske friskole igen er berettiget til at modtage tilskud.

Skoleleder: - Vi er glade

Abbas Khan, der er konstitueret skoleleder på Iqra Privatskole, er glad på trods af afgørelsen om tilbagebetalingen af millioner. Skolen stod nemlig til helt at miste støtten.

- Vi er rigtig glade for, at de har fået tiltro til os igen. Det har vi arbejdet hårdt for med forældrene, siger han til TV 2.

Han er dog enig i, at skolen har haft alvorlige problemer.

- Det, der er foregået tidligere, er på alle måder grotesk, siger Abbas Khan.

Skolebestyrelsen har efter beskyldningerne om indflydelse fra Hizb ut-Tahrir oprettet en helt ny skolebestyrelse.

Skolens forældre er torsdag aften indkaldt til et møde, hvor den nye afgørelse skal drøftes. Skolen har ikke 16,2 millioner kroner på bankbogen, og derfor kommer tilbagebetalingen til at foregå i en afdragsordning, fortæller han.

- Det er ikke en umulig opgave, siger Abbas Khan.

Vil have redegørelse fra ministeren

Socialdemokratiets friskoleordfører, Lars Aslan Rasmussen, kalder styrelsens afgørelse for ”stærk uheldig”. Han mener, at man burde have lukket skolen helt i stedet.

- Det ville have været bedre, hvis man statuerede et eksempel. Det vi har set her, er så absurd, at det er nødt til at have nogle konsekvenser, siger Lars Aslan Rasmussen.

Han har fortsat ikke tillid til, at den nye skolebestyrelse vil få rettet op på tingene, selvom det ellers er Styrelsen for Undervisning og Kvalitets vurdering indtil videre.

Socialdemokraten vil bede om en redegørelse fra undervisningsminister, Merete Riisager om en redegørelse for sagen, oplyser han.

Bestyrelsesformanden for Iqra Privatskole, der skal betale over 16 millioner tilbage til staten, kalder afgørelsen for en lettelse. Video: Rasmus Woo

13 friskoler under tilsyn

Foruden Iqra Privatskole har regeringen også frataget to andre skoler tilskud. De er begge blevet nødt til at lukke.

Det drejer sig om Al-Salam Skolen i Odense og den muslimske Nord-Vest Privatskole i København.

I august indledte Styrelsen for Undervisning og Kvalitet tilsyn med i alt 13 friskoler i landet. Ni af dem har muslimsk værdigrundlag.